Paghetmi, su padronu, chi non ch'isto,

Serva:
Paghetmi, su padronu, chi non ch'isto,
su chi l'hapo servidu cun affannu; 
non creo chi mi paghet cun ingannu, 
mancu una die torro a furriare, 
s'istante chi pensao a m'allegrare 
pensende a domo sua mi nd'attristo. 

Padronu: 
Nara prite t'attristas, servidora, 
pro ateru lu passas in allegria, 
non fis bene trattada in domo mia 
chi fis padrona intro che in fora? 
Fis tenta contu che calchi segnora, 
como mi cheres sa fama leare. 

Serva: 
Non penso a leareli sa fama 
ne mi diat sa paga cun rancore, 
paghetmi chi mi ch'ando cun onore 
mancari sia trattada che dama, 
m'hat andare sa limba che fiama 
si bi torrat a domo a mi chircare. 

Padronu: 
Non ti chirco si non nd'has piaghere; 
si in domo mia fis male trattada 
forsis non ti tenia riservada 
comente unu maridu a sa muzere? 
Si t'hapo dadu calchi dispiaghere 
eccomi in faccia a milu relatare. 

Serva:
A relatare su de domo sua 
tando narant chi so iscandalosa; 
cand'aggiustat promittit tanta cosa 
et poi a su cuntrattu sinde cuat; 
avvertat, su padronu, chi non giuat, 
proite so povera, a milu leare.

Padronu: 
Si calchi cosa t'hapo disfrancadu 
faedda, eccomi in faccia, et tilu dao; 
si non ti ch'andas non ti dispacciao 
ma ista pro su ch'hamus aggiustadu 
ca cantas servidoras ch'hat bistadu 
manc'una si nde podet lamentare. 

Serva: 
De niune hap'intesu una lamenta 
de cantos nd'hapo fattu su pregontu; 
servire gasi non torrat a contu 
ca de sa paga so pagu cuntenta: 
tota sa idda m'est dende un'affrenta
chi so servinde et senza mi pagare. 

Padronu:
Si chena ti pagare istas servinde 
sa limba tua est faeddende abusu;
non ti dao unu soddu de piusu 
et si ti cresco paga rietinde 
ma si ti ch'andas che torras pedinde
in fatt'a calecunu a ti leare. 

Serva: 
Nerzat prite pedinde che torrao
da chi de domo sua che so fora, 
no ischit chi so bona servidora 
chi si chirco padronu nd'incontrao? 
Custu no est vantaggiu chi mi dao 
chi cando chirco so bona a agattare. 

Padronu:
L'isco chi a agattare bona sese
et ti lu poto dare su vantaggiu, 
però non tenzas no tantu coraggiu 
si cust'afflissione a mie crese; 
pensa a ch'arigare calchi mese 
si servidora nde poto incontrare. 

Serva:
Finas a incontrare servidora
ducas cheret a lu servire in donu? 
E giustu ch'hapo prontu su padronu 
intro de hoe et cras ch'hap'esser fora, 
paghetmi chi non ch'isto manc'un'hora 
ch'hapo sa domo lestra a mi ch'intrare. 

Padronu:
S'a ti ch'intrare segura has sa domo, 
et mi lassas gasie in tantu dolu? 
A ti nd'abbizas chi m'agatto solu: 
cun chie resto, si ti ch'andas como? 
Servi, de ogn'offerta jà m'assomo 
ma paga non ti poto antizipare. 

Serva:
S'est chi non tenzo paga antizipada 
non mi torrat a contu su servire 
però una cosa li do a ischire, 
chi chie servit si cheret pagada;
ber'est chi servidora nd'incontràda,
ma che deo non nde torrat agattare. 

Padronu:
Est beru chi che tue non nd'agatto 
ca su coro mi dat pius affannu, 
pensa a furriare un'ater'annu 
ch'has a bider pius si ti maltratto. 
Antizipada paga non imbatto, 
pius de custu non ti poto dare. 

Serva:
Finis, l'hap'a servire un'ater'annu, 
ducas bistet allegru su padronu. 

Padronu:
Bae chi si mi servis no est in donu 
ch'a vece d'haer fresi jughes pannu. 

Serva: 
Ogni orta m'hat fattu contu mannu 
però in nudda so ènnida a restare.

S'istante chi pensavo a m'allegrare 
pensende a domo sua m'ind'attristo. 
Paghetmi, su padronu, chi non ch'isto